**Spoznaj cestu na ktorú ťa pozývam - aj cez sv. Vincenta**

Sv.Katarína Labouré spomína, že už na farme sa začalo jej veľké putovanie. Tam dokonca spoznala kňaza, ktorý jej vo sne povedal, že sa istotne ešte stretnú a že práve on bude hrať dôležitú úlohu v jej duchovnom povolaní. Bol to sv. Vincent de Paul. Katarínka s ním zažila naozaj silné zážitky. To všetko však predchádzalo jej pobytu v Paríži a s ním spojenou slávnosťou prenesenia pozostatkov tohto svätca z katerdrály Notre - Dame do kostola vincentínov. Aj vy sa teraz stanete na malú chvíľu „nosičmi svätca“ a preto musíte dávať pozor ako a kde ho nesiete.

Deti budú mať za úlohu prejsť určitými zložitými cestičkami, no budú to mať o to ťažšie, že so sebou budú niesť „relikviár sv. Vincenta“. Nesmú však dopustiť, aby relikviár zostal na zemi. Vždy musí byť niekto, kto ho bude niesť. Či sa vystriedajú alebo úlohu spravia spoločne je už na nich. Všetko je to tiež na čas, takže čím budú šikovnejší, tým viac bodíkov sa im ujde...:) Dôležité je, aby nosítka stále držali aspoň 4 - za každý roh jeden a v úlohách sa musia vystriedať všetci. Relikviár bude pozostávať z **deky**, na ktorej bude položený nafúknutý **balón**. Ten počas cesty nesmú stratiť a ani dopustiť, aby deka zostala na zemi. Spoločne musia prejsť týmito stanovišťami:

1. **stanovište**

***„Maj súcit s chudobnými. Potom bude pokoj tvojho srdca nekonečný.“***

* Toto heslo je rozstrihané a majú ho poskladať.

1. **stanovište**

***„Utekať pred životnou situáciou, do ktorej nás Boh postavil, znamená utekať pred svojím šťastím.“***

* Celá skupinka sa vyzuje a prejde po pripravenej ceste (štrk, hlina, tráva, voda). Je to symbol cesty na ktorú nás Kristus pozýva a nie je ľahká. Po dobehnutí po ceste prídu k animátorovi, ktorý im dá tri otázky, na ktoré musia pravdivo odpovedať - keďže Kristus je Pravda. Otázky si pripraví animátor.

1. **stanovište**

***„Liekom na starosti je láskavosť.“***

* Tu na tomto stanovišti animátor nahlas prečíta toto heslo dá im čas na zamyslenie. Majú povedať čo znamenajú tieto slová pre ich život.

1. **stanovište**

***„Milovať Boha znamená potiť sa pre človeka.“***

* Toto heslo treba vyjadriť kresbou.

**5. stanovište**

***„Nestačí mať lásku v srdci a na perách. Musí prejsť do činov, lebo iba vtedy je dokonalá, keď v srdciach tých, ktorých milujeme, vzbudzuje lásku.“***

* Ich úlohou je urobiť loďku z pripraveného materiálu.

**6. stanovište**

***„Cirkev býva prirovnávaná k veľkej žatve, ktorá potrebuje robotníkov - ale robotníkov, ktorí skutočne pracujú.“***

* Toto stanovište je blízko pred kaplnkou alebo miestom na modlitbu. V kaplnke ich čaká animátor, ktorý sa s nimi pomodlí túto modlitbu /alebo podľa uváženia, inú.

**Modlitba vincentskej rodiny**

Pane Ježišu, ty si sa chcel stať chudobným,  
daj nám oči a srdce  
pre chudobných,  
aby sme mohli  
v nich spoznať teba;  
v ich smäde, ich hlade,  
ich opustenosti a ich biede.  
Vzbuď v našej Vincentskej rodine  
Jednotu, jednoduchosť, poníženosť a oheň milosrdnej lásky,  
ktorým horel svätý Vincent de Paul.  
Daj nám silu tvojho Ducha,  
aby sme boli verní v praktizovaní čností,  
aby sme ťa mohli kontemplovať  
a slúžiť ti v chudobných  
a jedného dňa sa mohli spojiť s tebou  
a s tvojimi vernými  
v tvojom kráľovstve.  
Amen.

**7. stanovište**

***„Činorodá láska otvára srdcia a zatvára oči.“***

* Všetci prejdú pripraveným Koloseom, ktorý je urobený pomocou lana - prekážková dráha (prejdenie okolo stromu, podlezenie lana, preskočenie pripravených prekážok...)

**8. stanovište**

***„Za prijaté dobrodenia treba Bohu ďakovať aspoň tak dlho, ako dlho sme ho o ne prosili.“***

* Zaspievajte spolu náboženskú pieseň./

**9. stanovište**

***„Naším poslaním je byť vtelenou Božou dobrotou pre chudobných a chorých a zastupovať im Boha.“***

* Poslúžte tomuto chudobnému (animátorovi). Splňte o čo vás požiada. Môže to byť čokoľvek. ☺

**10. stanovište**

***„Náš Pán zaujímal vždy posledné miesto. Tak aj my musíme svojho blížneho predchádzať dobrotou srdca a nikdy sa nevtierať, nehovoriť naprázdno, ale zdvorilo a s láskou.“***

* Majú preskákať určitú vzdialenosť s vecami, ktoré im dá animátor do trička, ako kengura. Skáče celá skupina.